Anne Grete Holmsgaard (SF), 2007-05-25:
Hvad handler det om?
Det handler om, hvor mange CO2-kvoter energisektoren og de største danske virksomheder skal have lov til at bruge i perioden frem til 2012.
Det dækker over 40 pct. af det danske udslip af CO2, så det er en meget vigtig del af dansk energipolitik.
Vi har siden december, da den blev præsenteret første gang i overskrifter, men også forud for det,
adskillige gange opfordret regeringen til at gå i forhandlinger om, hvordan kvoteplanen skal være.
Jeg må sige, at det synes jeg er et meget stort problem, og jeg synes også, at regeringen har et troværdighedsproblem med det.
Jeg synes faktisk, at det er meget negativt fra regeringens side, og jeg vil sige, at det er bedre at slå bak på et tidspunkt og sige: O.k., vi har så måske ikke lige været helt opmærksomme på, at vi skulle gøre det her.
Og så kunne man sige: Vi vil godt forhandle i dag.
Det her hænger jo også sammen med, at den plan, regeringen har lavet, og som ikke er godkendt i EU, er baseret på, at der skal hentes et vist antal ton CO2-udslip uden for den kvotedækkede sektor.
Regeringen har jo erkendt, at der skal forhandles med os andre om det.
Men der skal altså ikke forhandles om den store pulje.
Jeg synes, at det er meget betænkeligt.
Fra en taktisk betragtning forstår jeg heller ikke, at regeringen ikke vil forhandle om det.
For når man ser selve forslaget, må man jo sige, at mange af tallene er så usikre, at man risikerer at få en manko.
Man risikerer ikke at nå det, som man siger man vil nå, og hvor man har sagt, at man vil nå det.
Regeringen har altså bekræftet, at den vil nå reduktionen på 21 pct. i CO2-udslippet i 2012.
Men hvad nu, hvis man ikke når det?
Hvad nu, hvis vi andre har ret i, at en række af tallene er så usikre, at der er stor risiko for, at man rent faktisk ikke når det?
Der er faktisk ikke nogen plan for det.
Det her diskuterede vi også under førstebehandlingen, men der eksisterer ikke en plan for, hvordan man vil dække det hul, som man kan risikere opstår.
Vi har adskillige gange foreslået, at det, man gør, er, at staten holder nogle kvoter tilbage, altså at man ikke deler alle kvoterne ud til energisektoren og til industrien, men holder på en pose kvoter.
Går det sådan, at Danmark overholder alle forpligtelser, så kan man gå ud og sælge de kvoter på markedet.
Går det ikke sådan, har man den mulighed, at man lader dem blive liggende i skuffen eller makulerer dem, eller hvad man nu vil gøre, og så har man faktisk sikret sig.
Jeg synes sådan set, at det er en ret god måde at gøre det på.
Det har regeringen ikke villet sige ja til.
Derimod har den sagt: Jamen så må vi jo tage den ovre i den ikkekvotebelagte sektor.
Det vil sige, at det, hvis der er en linje i det, regeringen siger, så er derovre, hvor den er nødt til at forhandle med os, hvis der skal være troværdighed i det, den har sagt.
Vi skal ligesom lægge ryg til, vi skal være med til at feje op, men vi kan ikke blive inddraget i forhandlingerne om kvoten.
Synes ministeren, at det er en fair måde at gå frem på, at det er en rimelig måde?
Hvis ministeren nu et øjeblik prøver at forestille sig, at han sad i oppositionen, ville han så synes, at det her var en fair måde at gå frem på, hvor man sagde: Nej, det her kan vi ikke forhandle med jer, men vi vil godt se, om ikke vi kan bruge jer, når der eventuelt skal fejes op?
En anden mulighed for at feje op er jo den mulighed, der består i at gå til Rusland eller Ukraine og købe varm luft.
Det har regeringen hidtil afvist at ville.
Men jeg må sige, at jeg er blevet meget usikker på, om det er et middel, regeringen fortsat vil afskrive sig.
Derfor vil jeg meget, meget gerne have et svar fra ministeren i dag.
Vil ministeren garantere, at Danmark ikke vil forfalde til at købe varmluftkvoter i Rusland, Ukraine eller et andet sted for eventuelt at lukke et hul, der måtte opstå i den her plan?
Det synes jeg er overordentlig vigtigt.
Danmark prøver jo indimellem at spille den gode, dygtige dreng i klassen i EU.
Hvis man giver sig i kast med at købe varm luft i Rusland, så er det bare farvel.
Man kan ikke både sige, at nu vil man have en høj profil op til klimatopmødet i 2009 og så holde sådan et kort tilbage.